P.W. Johannsen
P.W. Johannsen, Peter Wilhelm Johannsen, 26.8.1870-31.8.1957, litograf. Født i Asel, provins Hannover, død i Kbh., urne på Søndermark kgd., Frbg. Efter at være udlært som litograf hos Rud. Oberlånder i Bremen arbejdede J. for kortere perioder i Schweiz, Østrig, Polen, Danmark og Norge. 1897 tog han mere varigt ophold i Danmark hvor han har virket langt den største del af sit liv. 1897 til 1901 var J. bosat i Ålborg, men slog sig derefter ned i Kbh. hvor han havde opnået ansættelse hos litograf Sophus Kruckow. Her fik han lejlighed til at arbejde med farvelitografi efter malerier. Blandt hans tidligste opgaver hos Kruckow var Tuborgs Bryggeriers stadig benyttede plakat Den tørstige Mand, 1904, efter et maleri af Erik Henningsen. Gennem kredsen af malere omkring Henningsen kom J. ind på P. S. Krøyers malerskole hvor han i fire år deltog i studier og eksperimenter under Laurits Tuxens ledelse. 1909 drog J. til Kristiania hvor han en årrække videreførte sine litografiske eksperimenter på Kunst- og haandværkerskolen, men fra midten af 1920erne og i resten af sit lange, virksomme liv var han igen bosat i Kbh. hvor han – dels på eget forlag og dels for andre – udsendte en lang række farvelitografier efter kendte kunstnere, hovedsagelig norske og danske, bl.a. Anders Zorn, Chr. Krohg, J. C. Dahl, Wilhelm Marstrand, L. A. Ring, Ernst Zeuthen, Hans Smidth, J. Th. Lundbye og J. F. Willumsen. Særlig kendte blev hans udførelse af C. W. Eckersbergs Thorvaldsenportræt, C. A. Jensens H. C. Andersen-portræt og Constantin Hansens Grundtvig-portræt der alle vandt stor udbredelse, til dels som en følge af J.s samarbejde med kunsttidsskriftet Samleren der løbende bragte kunstblade af J. og omtale af hans arbejder. J. var aktiv op i sin høje alderdom og efterlod sig en omfattende produktion af litografier der endnu i vore dage må betragtes som kunstreproduktion af højeste kvalitet.
J. skyede ingen anstrengelser for nå så tæt på sine forlæg som muligt. Mange af hans litografiske reproduktioner har krævet op til 20 forskellige farver, hver trykt fra sin sten. J. var i teknisk henseende sin tids mest kompetente danske litograf og gjorde med sine mange veltilrettelagte kunstbilag til tidsskriftet Samleren også en glimrende indsats for at popularisere dansk malerkunst og udbrede kendskabet til den litografiske teknik. J. har udstillet hos Winkel & Magnussen sept. 1927, på 18. nov. udstillingen 1936–37 og 1940, Sønderjysk udstilling 1937 og i Den Permanente 1941.
Forældre: grov- og beslagsmed Jacob Christian J. og Imke Marie Willms. Gift 1. gang 19.1.1895 med Mathilde Meinl, født 19.8.1869 i Graslitz, Bøhmen, d. af klejnsmedemester Josef M. og Emilie Wohlrab. Ægteskabet opløst 1918. Gift 2. gang 8.10.1918 med Inga Marie Andresen, født 26.4.1888 i Stabakk, Norge, død 7.9.1923, d. af vejmand Anders Martin A. og Mathilde Amalie Baardsen. Gift 3. gang 10.6.1926 i Oslo med Olga Marie Konstance Pettersen Sæbø, født 2.2.1894 i Sæbyvaagen, Bergen, død 23.6.1956 i Odense, d. af gårdbruger og fisker Petter Karlsen S. og Rakel Sæbø.
Foto.
Samleren 1, 1924 54f; sst. V, 1928 103–07; M. Ø. Bukdahl sst. X, 1933 144f; Jens Thiis sst. XII, 1935 69–74 (særtryk på tysk, 1944); sst. XV, 1938 (upag.). Håndværkerbl., 1942 nr. 17 321–24.